Dr. Császár-Nagy Noémi

Babavágyó
Családtervezők tudástára

Lektorálta: Prof. Dr. Bagdy Emőke

Mojzer Kiadó

Tartalom

Köszönetnyilvánítás

Előszó

1. Demográfiai kérdések és háttértényezők

1.1. Népesedési számok, tények

1.2. A család van válságban?

1.3. Apahiány a társadalomban

1.4. Női szerepek és a családi élet történelmi változása

1.5. Az anyaseb és hatása

2. A babavágyás beteljesedésében való akadályoztatottság lehetséges okai

3. Az időablak mint a gyermek érkezésének vagy elmaradásának kulcsa

3.1. Társadalmi és biológiai idő: az időablak fogalma

3.2. Átlépjük az időablakot

3.3. A nők időablaka

3.4. A férfiak időablaka

3.5. Miért nem születnek meg a kívánt gyermekek?

3.6. Mire van szükség az időablakon innen?

3.7. Mit tehetünk az időablakon túl?

4. Környezeti és életmódtényezők a reprodukció zavaraiban és a megelőzésben

4.1. Fizikai tényezők

4.2. Kémiai tényezők

4.3. Biológiai, genetikai, táplálkozási tényezők

4.3.1. Drogok

4.3.2. Alkohol

4.3.3. Dohányzás

4.3.4. Nyugtatók

4.3.5. Antidepresszánsok

4.3.6. Egyéb, más betegségekre szedett gyógyszerek

4.3.7. Fitoösztrogének, antioxidánsok, omega-3 zsírsavak

4.3.8. Baktériumok (mikrobiomok)

4.3.9. Vegetarianizmus

4.3.10. Túlsúly vagy kóros soványság

4.4. Optimális családtervezés

5. A reprodukciós zavarok okai, vizsgálatuk és kezelésük a női oldalon

5.1. A női ivarszervek

5.2. Hormonális folyamatok a női ciklus során

5.3. A természetes fogamzás folyamata

5.4. A női meddőség egészségügyi okai

5.4.1. A női életkor

5.4.2. Kromoszomális és genetikai zavarok az anyában és a petesejtben

5.4.3. Ciklus- és ovulációs zavarok

5.4.4. Méhűri és kismedencei okok

5.4.5. Fejlődési rendellenességek

5.4.6. Jó- és rosszindulatú polipok vagy daganatok

5.4.7. Endometriózis

5.4.8. A méhben lévő gyulladás

5.4.9. A kismedencét ért sérülések, balesetek

5.4.10. A nő korábbi kemo- vagy sugárterápiás kezelése

5.4.11. Méhnyakszűkület

5.4.12. Nem megfelelő nyálka

5.4.13. A petevezeték rendellenességei

5.4.14. Endometriózis

5.4.15. Autoimmun betegségek

5.4.16. Anyagcsere-betegségek, inzulinrezisztencia, túlsúly, kóros soványság

5.4.17. Szexuális úton terjedő betegségek

5.4.18. Orvosi okokkal nem magyarázható terméketlenség

5.5. A női meddőség gyanújakor alkalmazandó vizsgálati protokollok

5.5.1. A babára vágyó anya részletes kikérdezése, anamnézis

5.5.2. Fizikális nőgyógyászati vizsgálat

5.5.3. Teljes vérkép és vizeletvizsgálat

5.5.4. A reprodukciós hormonok szintjének vizsgálata

5.5.5. Anti-Müllerian hormon (AMH) vizsgálata

5.5.6. A szexuális úton terjedő betegségek vizsgálata (STD)

5.5.7. Az ovuláció vizsgálata

5.5.8. Ultrahang

5.5.9. Genetikai vizsgálat (kariotipizálás)

5.5.10. Hajlam a mélyvénás trombózisra

5.5.11. Immunológiai vizsgálatok

5.5.12. A petevezeték-átjárhatóságának vizsgálata

5.5.13. A méhüregi rendellenességek vizsgálata

5.6. A női meddőség kezelése

5.6.1. A petefészek korai kimerülésének (POF) kezelése

5.6.2. Az inzulinrezisztencia kezelése

5.6.3. Az endometriózis kezelése

6. A reprodukciós zavarok okai, vizsgálatuk és kezelésük a férfioldalon

6.1. A férfi ivarszervei

6.2. A hímivarsejt részei

6.3. A sperma termelődése, fejlődése (spermatogenesis)

6.4. A férfi hormonális működése és ivarsejttermelése

6.5. A férfi működése a természetes fogamzás során

6.6. A férfimeddőség egészségügyi (orvosi) okai

6.6.1. Életkor

6.6.2. Kóros spermatermelés és -működés

6.6.3. Kóros spermaszállítás

6.6.4. Egyéb testi betegségek

6.6.5. A kedvezőtlen életmód

6.6.6. Környezeti expozíció/toxinok

6.7. A férfi reprodukciós zavar okai

6.7.1. Pretesticularis: hormonális szintű kontrollproblémák

6.7.2. Testicularis szintű okok: a spermatogenezis zavarai

6.7.3. Posttesticularis férfimeddőségi okok: spermatranszport és spermaérési nehézségek

6.8. A férfimeddőség kromoszomális és genetikai okai

6.9. Férfiklimax (hipogonadizmus, PADAM, ADAM vagy andropauza)

6.10. A férfi reproduktív zavarainak vizsgálata

6.11. A férfimeddőség kezelése

6.11.1. Hormonkezelések

6.11.2. Gyógyszeres kezelések (nem a teljes spektrum):

6.11.3. Mikrosebészeti lehetőségek a férfimeddőség kezelésére (spermiumnyerés és biopsziák)

6.11.4. Ondóutak sebészeti felszabadítása

6.11.5. Egyéb mikrosebészeti műtétek

6.11.6. Spermafagyasztás

6.11.7. A hímivarsejtek DNS-töredezettségének „kezelése”

7. Mesterséges reprodukciót segítő módszerek (ART, IVF) és a preimplantációs genetika (PGT)

7.1. Az asszisztált reprodukciós módszerekről, azaz a mesterséges megtermékenyítésről

7.2. A mesterséges megtermékenyítés egyes módszereiről részletesebben

7.2.1. Intrauterin inszemináció (AIH, AID): mesterséges ondóbevitel

7.2.2. Petefészek-stimuláció, ovulációindukció, tüszőleszívás

7.2.3. Tüszőleszívás (OPU)

7.2.4. ICSI

7.2.5. PICSI

7.2.6. Embriómonitoring

7.2.7. MESA (Microsurgical Epididymal Sperm Aspiration)

7.2.8. TESE (Testicular Sperm Extraction)

7.2.9. Meghosszabbított embriótenyésztés

7.2.10. PGT (preimplantációs genetikai teszt)

7.2.11. AH, asszisztált hatching

7.2.12. Embrió át- és beültetés, embriótranszfer (ET)

7.2.13. Az embriók mélyfagyasztása (kriokonzervációja)

7.2.14. Petesejtek/petefészekszövet mélyfagyasztása (krioprezervációja)

7.2.15. Hímivarsejtek/hereszövet krioprezervációja

7.2.16. Mélyfagyasztott embrió beültetése (KET krio-embriótranszfer)

7.2.17. EmbryoGlue

7.2.18. In vitro fertilizáció (IVF), lombikkezelés

7.2.19. Az IVF sikere és az életkor

7.2.20. Helyettes anyaság (surrogate mother), béranyaság (dajkaanyaság)

7.2.21. Örökbefogadás mint a szülői lét alternatívája

7.2.22. Asszisztált reprodukciós technikák (ART) és az ikervárandósság veszélyei

8. Pszichológiai tényezők és a babavágyás teljesülésének nehezítettsége

8.1. A női meddőség mint stigma

8.2. A gyermekfelügyelet szeparációt okozó, „új” módszertana

8.3. Létezik-e pszichogén, azaz lelki okú meddőség?

8.4. A meddő nők és férfiak pszichológiai jellemzői

8.5. Viselkedésalapú meddőség

8.6. A stressz hatása a termékenyítő képességre, az infertilitásra és a mesterséges megtermékenyítő (ART) módszerek „sikerességére”

8.7. Gyermekkori traumák: meddőségi kockázat, csökkent gyermekvállalási kedv

8.8. A tervezett gyermek nemének ismerete vagy a gyermek nemének elvárása

8.9. Pszichoszomatikus, azaz bio-pszicho-szociális megközelítés

8.10. Hogyan mérhető az ART-eljárások pszichés hatása?

8.11. Párkapcsolat és párkapcsolati minőség meddő pároknál

8.12. Szexualitás meddőségben, tartós gyermektelenségben

8.13. A reziliencia (megbirkózási képesség) és a meddőség

8.14. A sikeres reprodukciós eljárás (létrejött várandósság) után jelentkező pszichoszociális faktorok

8.15. Ikervárandóssági kockázat mint az ART gyakori velejárója

8.16. Az IVF pszichés kontraindikációi

8.17. Sikertelen IVF (reproduktív trauma)

8.18. Hatékony és kevésbé hatékony megküzdési módok gyermektelenség esetén

9. Pszichológiai vizsgálatok és terápiák reprodukciós zavarok esetén

9.1. Diagnosztikai eljárások

9.1.1. Klinikai pszichológiai interjú

9.1.2. Általános vagy célzott pszichológiai állapotfelmérés

9.1.3. Komplex klinikai pszichodiagnosztika

9.2. Különféle pszichológiai segítő módszerek

9.2.1. Felvilágosítás, pszichoedukáció

9.2.2. Felkészítő információk: prospektusok és más médiumok

9.2.3. Internet

9.2.4. Önsegítő csoportok

9.3. Pszichológiai célú (érzelmi, stresszcsökkentő) tanácsadás

9.3.1. Személyes tanácsadás

9.3.2. Online tanácsadás

9.3.3. Telefonos tanácsadás

9.4. Módszerspecifikus pszichoterápiás lehetőségek

9.4.1. Relaxációs, illetve szimbólumterápiás eljárások

9.4.2. A hipnózis kedvező hatása: meddőségi, szülészeti és nőgyógyászati lehetőségek

9.4.3. Viselkedésterápiás és kognitív terápiás módszerek

9.4.4. Csoportos pszichoterápia

9.4.5. Kombinált terápiák

9.4.6. Metaanalízisek: a pszichoterápiás hatékonyság átfogó vizsgálatai

9.5. A hit, vallás, spiritualitás hatása

10. Hitélet, vallás, élet, tudat és a gyermek utáni vágy útja

10.1. Meddő nők a Bibliában

10.2. Hitélet, vallás, az élet értéke, a tudat eredete és a meddőséggel való küzdelem kapcsolata

10.3. A gyermek utáni vágy akadályoztatottságának állomásai, lelki és erkölcsi kérdések

10.3.1. I. stáció: Szembesülés a problémával: meddőség, terméketlenség: érzelmi és szexuális nehézségek

10.3.2. II. stáció: Döntés a kétfős család, az orvosi segítség, a nevelőszülőség és az örökbefogadás között

10.3.3. III. stáció: Döntés a magzati élet kérdésében, a választandó eljárásokban, a pár számára elfogadható lehetőségekben: lelki, testi, etikai és anyagi problémák

10.3.4. IV. stáció: Az út kezdete: vizsgálatok, kezelések: testi-lelki hullámvasút indul

10.3.5. V. stáció: Az embriótranszfer (beültetés) utáni két hét várakozás: létrejött-e a megtermékenyülés, a várandósság

10.3.6. VI. stáció: Az első eredmények: öröm vagy fájdalom

10.3.7. VII. stáció: Újabb kezelések, újabb testi-lelki-szociális-párkapcsolati és gazdasági nehézségek

10.3.8. VIII. stáció: A második kezelés eredményei: boldogság vagy még nagyobb fájdalom

10.3.9. IX. stáció: A vágyott gyermek megszületése: félelemmel vegyes öröm

10.3.10. X. stáció: Sokadik kezelés és a 2. lépés újbóli átbeszélése

10.3.11. XI. stáció: Mesterséges kezelés már megszületett gyermek mellett: a másodlagosan vagy harmadlagosan meddők dilemmái

10.3.12. XII. stáció: Az út vége: élet a saját (genetikailag azonos, félig azonos vagy adományozott); gyermek(ek) kel; két fős családban; örökbefogadással, esetleg nevelőszülőként – a babavágy beteljesedése

Zárszó

Melléklet

Impresszum

Köszönetnyilvánítás

Köszönettel tartozom elsősorban férjemnek, Nagy Péternek, és gyermekeimnek, akiknek türelme és megértése nélkül e könyv nem jöhetett volna létre. Köszönöm édesanyám, Prof. Dr. Bagdy Emőke lektori és szeretetteli segítségét. Köszönet azoknak a pároknak, klienseimnek, akik rám bízták gyermek utáni vágyuk fájdalmát. Köszönöm Bókkon István kollégámnak a szakirodalom összegyűjtésében és átgondolásában adott hatalmas munkáját. Köszönöm azon reprodukciós szakorvosoknak, biológusoknak, embriológusoknak, nővéreknek, akik konzultációk sorával, protokollok bemutatásával és a termékenységet mesterségesen segítő eljárások minden részletének megértetésével vezettek be a kezelőmunka világába. Köszönöm Morva Ákos református lelkésznek, hogy lektorálta teológiai vonatkozású soraimat. Köszönöm Fűrész Tünde és Korinek Lívia kritikus és segítő észrevételeit, továbbá Várfalvi Marianna alapos korrektúráját, amivel önzetlenül szolgálták a kéziratot. Hálával tartozom barátomnak és egyben e könyv grafikusának, Szörényi Rékának kimagasló munkájáért. Köszönöm a Három Királyfi, Három Királylány Mozgalomnak, hogy felkért egy egyéves, tájékoztató-előadó körút szakmai kidolgozására és az ebben való részvételre, hogy segíthessük a babavágyásban akadályozott személyeket. Ez nyitotta meg számomra azt az utat, hogy mélyebb kapcsolatba kerüljek ezzel a témával. Hálás vagyok a KINCS (Kopp Mária Népesedésért és Családokért Intézetnek), hogy együttműködött e könyv megírásában. Végezetül köszönöm Böjte Csaba testvér melegszívű ajánlását.

Előszó

Ennek a könyvnek a megírását két fő motiváció vezérelte. Az első az elkötelezett segítési szándék mindazoknak, akik babavágyók, de reprodukciós nehézségekkel küzdenek, és mindeddig nem találtak magyar nyelvű, korszerű ismereteket, eligazítást ebben az összetett problémavilágban. Számukra összegyűjtöttem a tudásunk mai szintjén hasznosítható és hiteles információkat. A könyv alcíme is kifejezi, hogy a családtervezést nő és férfi közös döntésének tekintem, ezért a majdani anya és apa oldaláról egyaránt összefoglaltam az előttük álló utak lehetőségeit és a rájuk váró, az úton felmerülő testi, lelki, kapcsolati és spirituális vonatkozásokat. A vágy maga csak az első lépések megtételéhez fontos. A tapasztalat szerint szükséges előre látni a beteljesülésig vezető utat, annak feladatait, örömeit, gondjait, melyek a jövendő anyát és apát egyaránt érintik, noha különbözőképpen. Ezért lett a könyv alcíme: Családtervezők tudástára.

A másik fő indíték a jelenlegi magyar tapasztalatokból eredt. A reprodukciós orvosi és egészségügyi tevékenység csodálatra méltó. Mégis a várandósságra vágyó kismamák és apák oldaláról jelentősen nehezíti az az orvosi szaknyelv, amelyen a szakemberek kommunikálnak, és közléseiket (természetes módon) e szakmai nyelven adják át. Tapasztaltam, milyen nehézséget jelent utánanyomozni a szakkifejezéseknek, hogy jól értsék az érintettek, mi a helyzet és a teendő. Ezért döntöttem úgy, hogy a könyvben lehetőség szerint minden olyan ismeretet közzéteszek, amelyre ebben a könyvben rákereshetnek, éppúgy, mint egy kis enciklopédiában. Nem csupán a megnevezést, a fogalmat, hanem a hozzá kötődő tudnivalókat is ismertetem.

A kétségkívül kettős (tudományos-szakfogalmi, illetve gyakorlati-praktikus) arculattal tisztában vagyok. Ha azonban ez a könyv az érintett párok, anya-, apajelöltek birtokában lehet, autentikussá válnak jövendő útjuk megértésében és kommunikálásában. Tudják majd, mit vállalnak a vágyaik beteljesülése érdekében, mit kérdezhetnek, kérhetnek, mikor mi történik velük és bennük, mit kell tudniuk saját testük eddig ismeretlen funkcióiról és lehetőségeiről, és mivel segíthetik elő az eredményes együttműködést. Ennek szellemében hívom a tisztelt Olvasóimat, babavágyókat, a reprodukciós szakterületen működő kollégákat, orvosokat a pszichológiai vonatkozások mélyebb megismerésére, a velük együttműködő segítőket, asszisztenseket, az egyelőre kevéssé gyakori pszichológiai szolgáltatókat, mentálhigiénikusokat, családsegítőket, egyéb szakembereket ennek a speciális területnek a mélyebb megismerésére. Hadd legyen az együttműködés kölcsönösen gyümölcsöző, amiképp ennek az áldozatos tevékenységének is a legértékesebb a gyümölcse: az új élet létrejöttének szolgálata!

Edwards 1969-ben, több mint ötven éve a Nature-ben közölte a mesterséges megtermékenyítési eljárásról szóló világhírű publikációját. 1978-ban született az első lombikbébi, Louise Brown. Azóta az orvostudomány hatalmas fejlődésen ment keresztül. Mára több mint 8 millió gyermek kapott életet a mesterséges megtermékenyítési (IVF vagy ART) módszerek segítségével, mégsem közismertek sem a babavágyás beteljesülésének akadályai, sem ezek esetében a megoldásban igénybe vehető módszerek, gyógyszerek és más támogató technikák.

Kiknek ajánlom mégis elsősorban ezt a könyvet? Jövőtervezés, prevenciós szempontok alapján azoknak, akik egyelőre csak a szívükben forgatják, hogy majd felnőttként családot, gyermeket szeretnének. Ajánlom nőtársaimnak, de férfiaknak, jövendő apáknak is, fészekrakóknak vagy már párkapcsolatban élőknek. Nem kevésbé fiúknak és lányoknak, a gyermekek családi életre nevelésében érintett pedagógusoknak, védőnőknek, döntéshozóknak, szülőknek, nagyszülőknek, lelki gondozóknak, lelkészeknek. Ajánlom a gyermekáldásban akadályozottaknak, akár az első, akár a sokadik gyermekük várat magára. Ajánlom a reprodukciós intézetekben dolgozó orvosoknak, biológusoknak és nővéreknek, továbbá a jelenleg főként csak magánúton terápiát adni tudó pszichoterapeutáknak, akiknek áldozatos munkája, a tudomány és a gyógyítás iránti elkötelezettsége nélkül ma sokezer gyermek születésére hiába várnának szülei. Ajánlom azonban azoknak is, akik soha nem tapasztalták meg azt, amit a köznyelv meddőségnek nevez, s ami valójában termékenységi vagy reprodukciós zavar. E jelenség iránt átalános az érdeklődés.

Könyvem első fele a mai tudományos ismeretek összefoglalója. Olyan gyorsan fejlődő, komplex tudományterületek a reproduktív orvoslás, a biológia, az embriológia, a genetika és az immunológia, hogy a ma érvényes ismereteket a holnap eredményei hamar átírják. Mégis szeretném kiemelni az időtényező fontosságát, amely dacol ismereteink fejlődésével. Tudniillik a termékenységnek is van időablaka, amely olyan mélyen kódolt az emberi faj konzervatív genetikai állományában, hogy a módosítás lehetősége nem valószínű. Szólok az öregedésről, de nem csupán a bőr, a test, a szervek funkciójáról, hanem a genetikai állományunk sokszori másolás nyomán előálló sérüléséről is az idő során. Ez az oka, hogy a legszebbnek tűnő fiatal férfi és nő is lehet minden szervi egészsége ellenére terméketlen, mert ivarsejtjeinek genetikai kódja már sérült.

Figyelemfelhívás is ez a könyv a természet törvényének tiszteletére és a társadalmi, valamint egyéni céljaink összehangolására létünk biológiai valóságával. Ma a klímaváltozás már vallástól és politikai elköteleződéstől függetlenül is egymás mellé állítja a Földünkért felelősséget vállalókat, mert közös nevezőn vagyunk bolygónk korlátozott lehetőségeivel és sérülékenységével, ám saját emberi mivoltunk hasonló vonásaiban még nincs közmegegyezés. Pedig miképp az anyaföld, az anyatermészet, az anyai test (sőt, az apai test) is térben és időben korlátozott erőforrásokkal rendelkezik. Ez pedig az egyedi DNS-állományunk életfájába írt évgyűrűkben rejlik. Ideje van a növekedésnek, ideje a gyermekvállalásnak, ideje az alkotásnak és az öregedésnek is. Fontos, hogy legyenek egyéni, társadalmilag elvárt céljaink (anyagiak és szellemiek kibontakoztatása), de közben testünk figyelemért kiált. A negatív stressz, a mozgásszegény életmód, az alkohol-, a dohányzás- és a droghasználat olyan az embernek, mint a környezetszennyezés. Mégis a mélyben, a lét kizárólagos egyediségét adó, individuális génben telik az idő. Így ha túl későn ébredünk, már csak lassíthatjuk vagy keserű lemondással viselhetjük döntéseink következményeit. Ezt hívjuk a termékenységi zavar legáltalánosabb okának. Ahogy a Biblia Ószövetségében olvashatjuk: „Megvan az ideje a születésnek, és megvan az ideje a meghalásnak”. (Prédikátor könyve 3:2)

Könyvem második része érzelmi, lelki, hitéleti és etikai kapaszkodó az új élet indításában akadályozottaknak, valamint felkészítő azoknak, akik szeretnék minél alaposabban megismerni e folyamatot. Olyan kérdéseket vetek fel és kínálok megvitatásra, amelyek minden erkölcsileg elkötelezett, akár hívő vagy vallásos ember számára felmerülhetnek, ha a kívánt gyermek nem jön a világra. A gyermek utáni vágy olyan ősi, archaikus szükséglet, amelyet – ha megjelenik a szívben – nem lehet elnyomni vagy elfelejteni. Enni sem felejtünk el, még ha képesek is vagyunk az aszkézisre. Minden termékenységet támogató program (pl. lombikprogram) a remény, az öröm vagy a gyász hullámvasútja, ahol szükség van a párra, családra, barátokra, orvosokra, pszichológusra, védőnőre, gyülekezetre, sőt minden jóakaratú emberre. Együtt járjuk végig a folyamat stációit, hogy a lehető legtöbb oldalról átgondoljuk, mit szeretnénk, mitől tartunk és mi vár ránk, milyen erőforrásokra támaszkodhatunk. Bármi is legyen a baba utáni vágy végső állomása, más emberré tesz: jobbá formál, gazdagít és nemesít.

Mégis helye van a gyermek utáni vágyat – mint elemi erejű szükségletet – azzal az önmagunknak és másoknak (pl. a gyermeket vállalni nem akaróknak) is felmentő, megbocsátó attitűddel kezelni, amely szerint semmi nem igazolja, hogy kizárólag saját gyermekkel lehet értékes az élet. A gyermek mindenkor meg nem érdemelt, kegyelmi ajándék. Ebben a hangsúly az ajándékon van, és azon, hogy nem érdem szerint adatik. Vannak harmonikus életű fiatalok, akik soha nem jutnak el a saját gyermek születésének beteljesüléséhez, pl. betegségek folytán. Vannak kétszemélyes családok is, ahol vagy nem tud megvalósulni, vagy nem is tervezett a gyermek jövetele, jelenléte életükben. Sajnos vannak olyanok is, akik még az abortusztól sem riadnak vissza, mégis többszemélyes családot alapítanak. Mégse ítélkezzünk, nincs nálunk a bíráskodás joga. Az élet értéke abszolút, nem emberi döntés kérdése. Értékes a remete, mert visszavonulása megnyithatja a bölcsessége szemét. Az életüket az Úrnak ajánló szerzetesek vagy nővérek, akik árvák és elesettek szolgálatára szánják az életüket. Az önkéntes segítők, akik gyermek-, ifjúsági vagy idősotthonokban fejezik ki odaadó törődésüket. De gazdag életű az újságíró, a rendőr, a tanár, az állatmentő vagy a bányász is, mindazok, akik gyermekkel vagy anélkül is önmagukon túlmutató alkotást, értéket adnak a világnak.

Tisztelt Olvasó! Azzal a bizalommal ajánlom figyelmedbe ezt a könyvet, amilyen szeretettel és segítő szándékkal megírtam. Kívánom, hogy adjon értékes, hasznos ismereteket, eredményezzen elgondolkodtató elmélyülést, inspiráljon termékeny szellemi folyamatokat. Segítsen mindazokon, akik éppen ezekre az ismeretekre vártak.

Budapest, 2021. október

Dr. Császár-Nagy Noémi

a szerző